На основу члана 19 Статута ЈКП Водовод Златибор и одредаба Закона о порезу на добит привредног друштва (Сл. гласник РС бр. 36/2011 и 99/2011) Надзорни одбор ЈКП Водовод Златибор, дана 29.10.2021 године , доноси

**ПРАВИЛНИК О ТРОШКОВИМА РЕКЛАМЕ , ПРОПАГАНДЕ И ТРОШКОВИМА РЕПРЕЗЕНТАЦИЈЕ**

1. Опште одредбе

**Члан 1**

Овим правилником уређују се питања у вези са употребом средстава ЈКП Водовод Златибор на име трошкова рекламе, пропаганде и трошкова репрезентације, а посебно:

• шта се сматра трошковима рекламе и пропаганде и трошковима репрезентације,

• облици улагања средстава на име трошкова рекламе и пропаганде и трошкова репрезентације,

• утврђивање износа дозвољених средстава на име трошкова рекламе и пропаганде и трошкова репрезентације,

• овлашћења појединих лица у вези са употребом средстава на име трошкова рекламе и пропаганде и трошкова репрезентације,

• начин формирања и токови докумената у вези са улагањем средстава на име трошкова рекламе и пропаганде и трошкова репрезентације и

• начин контроле спровођења одредаба овог правилника у вези са употребом средстава за трошкове рекламе и пропаганде и трошкова репрезентације.

2. Трошкови рекламе и пропаганде

**Члан 2**

Трошковима рекламе и пропаганде сматрају се услуге по основу извршене рекламе и пропаганде и трошкови за прибављање рекламног и пропагандног материјала. Трошкове рекламе и пропаганде чине трошкови: огласа у новинама и часописима, на радију, телевизији и у биоскопима, за проспекте, календаре, каталоге, плакате и летке, истицања рекламних порука на јавном месту, публикација које се дају бесплатно, за снимање и приказивање филмова и видео касета са рекламним порукама, датих сопствених производа и робе за рекламу и пропаганду као и друге услуге, које су у функцији рекламе и пропаганде. Трошковима рекламе сматрају се и наступи на сајмовима, прес конференцијама, студијским путовањима и друго. Трошковима пропаганде сматра се и спонзорство ако се врши у пропагандне сврхе.

Употреба сопствених производа и робе у рекламне и пропагандне сврхе представља трошкове из става 1 овог члана који се обрачунавају по цени коштања која не може бити већа од тржишне цене. Ако наведени производи подлежу обрачунавању и плаћању одговарајућег пореза онда се он обрачунава и плаћа на законом утврђену основицу .

**Члан 3**

Годишњи износ средстава на име трошкова рекламе и пропаганде може се кретати до висине која се признаје као расход у пореском билансу. Евентуална прекорачења преко тог износа, максимално до 10% од бруто промета, укључују се у опорезивање порезом на добит привредног друштва и у складу са програмом пословања предузећа.

**Члан 4**

Директор одлучује о активностима у вези са рекламом и пропагандом и висини средстава која ће се употребити за те намене.

Директор, може да одреди и друго лице које ће се бавити активностима везаним за рекламу и пропаганду и доносити одлуке из става 1 овог члана.

**Члан 5**

Лице коме је поверено обављање послова из члана 4 дужно је да директора извештава о:

• планираним рекламним и пропагандним активностима,

• износу средстава потребних за те активности,

• начину спровођења појединих облика рекламних и пропагандних активности и очекиваним резултатима,

• предрачуну трошкова за сваку рекламну и пропагандну активност по облицима улагања средстава,

• поверавању послова другим правним или физичким лицима ради извршавања појединих пропагандних активности,

• реализацији пропагандних активности и

• свим другим случајевима када то од њега захтева директор.

**Члан 6**

Директор односно лице коме је поверено обављање послова рекламе и пропаганде, је овлашћено да наложи издавање готових производа и робе за потребе рекламе и пропаганде.

**Члан 7**

Директор на све рачуне и друга документа која се не могу признати као трошкови рекламе и пропаганде ставља напомену са налогом ко сноси те трошкове и оверава их потписом.

Рачуни и друга документа на име рекламе и пропаганде ликвидирају се пре књижења у складу са одредбама Правилника о рачуноводству.

3. Трошкови репрезентације

**Члан 8**

Трошковима репрезентације сматрају се трошкови учињени са пословним партнерима приликом закључења послова, уговора, обележавања јубилеја и у другим сличним случајевима, затим трошкови репрезентације на сајамским, промотивним и другим манифестацијама, службеним путовањима, трошкови угоститељских услуга и трошкови поклона пословним партнерима као и други трошкови репрезентације, који нису наведени, који су у функцији склапања послова и уговора.

Дати сопствени производи и роба за репрезентацију такође представљају трошкове из става 1 овог члана и обрачунавају се по цени коштања која не може бити већа од тржишне цене. Ако наведени производи подлежу обрачунавању и плаћању одговарајућег пореза онда се он обрачунава и плаћа на законом одређену основицу.

Давање предмета веће вредности пословним партнерима (намештај, кола, бунде и слично) нема карактер издатака за репрезентацију и не може се признати као расход у пореском билансу.

**Члан 9**

Годишњи износ средстава на име трошкова репрезентације може се кретати до висине предвиђене програмом пословања за ту годину и која се признаје као расход у пореском билансу. Евентуална прекорачења преко тог износа, максимално до 10% од бруто промета, укључују се у опорезивање порезом на добит предузећа.

**Члан 10**

Надзорни одбор одлучује о висини средстава која ће се употребити за репрезентацију , а директору предузећа се даје право на трошкове репрезентације..

**Члан 11**

Директор коме је поверено коришћење репрезентације , дужан је да НО извештава о:

• планираним трошковима репрезентације,

• утрошку средстава за репрезентацију и

• свим другим случајевима када то од њега захтева НО.

**Члан 12**

Директор коме је поверено обављање послова из члана 10, овлашћен је да наложе издавање готових производа и робе за потребе репрезентације.

**Члан 13**

Директор на све рачуне и друга документа која се не могу признати као трошкови репрезентације ставља напомену у које пословне сврхе је репрезентација коришћена са налогом ко сноси те трошкове и оверава их потписом.

Рачуни и друга документа на име репрезентације ликвидирају се пре књижења у складу са одредбама Правилника о рачуноводству.

4. Прелазне и завршне одредбе

**Члан 14**

 За дате готове производе, робу и друге предмете на име рекламе и пропаганде и репрезентације није потребан потпис примаоца ако је то давање извршено у складу са овим правилником и одобрењем директора .

**Члан 15**

На све што није регулисано овим правилником примењују се одредбе одговарајућих законских прописа.

**Члан 16**

Све касније измене у законским прописима по питању рекламе и пропаганде и репрезентације непосредно се примењују.

**Члан 17**

Овај правилник ступа на снагу осмог дана од дана објављивања на огласној табли предузећа.

ЈКП Водовод Златибор

-надзорни одбор-

Број:4185-11/21

29.10.2021. године

Ч а ј е т И н а

 **ПРЕДСЕДНИК НО**

 Радован Јеремић